இந்த மத்தியகுழு செயலதிபர் உமாமகேஸ்வரனையும் அரசியல் செயலர் சந்ததியாரையும் உள்ளடக்கியதாக பரந்தன்ராஜன், பார்த்தன், கேதீஸ்வரன், சத்தியமூர்த்தி, வாசுதேவா, காந்தன்(ரகுமான் ஜான்), கண்ணன், சதானந்தன், பொன்னுத்துரை, பெரியமுரளி, சீசர், சேகர், கண்ணாடிச்சந்திரன், சலீம், டொமினிக், ராமதாஸ், வவுனியா முத்து, யக்கடையா ராமசாமி, உஷா, பாபுஜி, மாணிக்கம்தாசன், ஈஸ்வரன், மாறன் ஆகியோர் இடம்பெற்றிருந்தனர். இம் மத்தியகுழுவுடன் கூடவே உமாமகேஸ்வரன், சந்ததியார், கண்ணன், காந்தன்(ரகுமான் ஜான்), சலீம் ஆகியோர் உள்ளடங்கிய கட்டுப்பாட்டுக்குழுவும் உருவாக்கப்பட்டிருந்தது. புளொட்டின் மத்தியகுழுவே அமைப்பின் அனைத்து செயற்பாடுகளையும் வழிநடத்தும் எனவும், அரசியல் மற்றும் நடைமுறை சம்பந்தமான முடிவுகளையும் மேற்கொள்ளும் எனவும், கட்டுப்பாட்டுக்குழு மத்தியகுழு கூடுவதற்கு இடைப்பட்ட காலங்களில், அவசரகால நிலைமைகளில் முடிவுகளையெடுத்து செயற்படுத்தும் உயர்ந்த அதிகாரம் கொண்ட குழுவாக இருக்குமெனவும் கூறப்பட்டிருந்தது.